Държавен вестник, бр. 59, 2019 г., стр. 5

БРОЙ  59	
Д Ъ Р Ж А В Е Н  В Е С Т Н И К 	
СТР.  5  
МОТИВИ
за връщане за ново обсъждане в Народното 
събрание на Закона за ратифициране на меж­
дународен договор (LOA) BU-D-SAB „Самолети 
F-16 Block 70 и свързана с тях поддръжка“ (F-16 
Block 70 aircraft and associated support), между­
народен договор (LOA) BU-D-AAA „Боеприпаси 
в подкрепа на F-16“ (Munitions in support of 
the F-16), международен договор (LOA) BU-
P-AAD „Sidewinder AIM 9X Блок II ракети, 
свързани материали и услуги“ (Sidewinder 
AIM 9Х Block II Missiles, associated material 
and services) и международен договор (LOA) 
BU-P-LAR „Многофункционална система за 
разпределение на информация – Съвместна 
тактическа радиосистема (MIDS JTRS) (5) 
и свързана с нея поддръжка и оборудване“ 
(Multifunctional Information Distribution System 
Joint Tactical Radio System (MIDS JTRS) (5) 
and related support and equipment), приет от 
44-то Народно събрание на 19 юли 2019 г.
Уважаеми народни представители,
Като държавен глава и върховен главноко­
мандващ на Въоръжените сили на Република 
България не мога да остана безучастен към 
процесите на модернизиране на Българската 
армия. Приетият Закон за ратифициране на 
договорите, свързани със самолети F-16 Block 
70, трябваше да бъде успешен финал на усили­
ята и проведените преговори по този въпрос.
Несъмнено е, че когато се вземат стратеги­
чески решения, свързани с отбраната и наци­
оналната сигурност на страната, е необходимо 
не само да бъдат осигурени постижими за 
държавата финансови параметри, но и да има 
широк консенсус и подкрепа. Острите спорове 
в Народното събрание при обсъждането на 
ратификационния закон, нетипични за този 
вид закони, показаха, че по параметрите на 
договора не е потърсено и не е постигнато 
обществено съгласие. Обвързването на Репу­
блика България със задължения, при това за 
години напред, без да има национално съгласие 
и убеденост във взаимноприемливите условия 
на договора, е изключително тревожно.
В своята практика Конституционният съд 
(Решение № 9 от 1999 г. по к.д. № 8/1999 г.) 
е имал възможност да подчертае неразрив­
ната връзка между ратификационния закон 
и международния договор – предмет на ра­
тификацията, която ги прави един цялостен 
акт. Предвид това законът за ратифициране 
на договора за закупуване на самолети F-16 
Block 70 следваше да измине цялостния път 
по чл. 88, ал. 1 от Конституцията – приемане 
на две гласувания в отделни заседания на 
Народното събрание. Вместо това законът, с 
който се ратифицира такъв особено значим 
договор, бе приет по „бързата писта“.
Особената значимост за държавата, анга­
жираният огромен финансов ресурс и рязкото 
повишаване на бюджетния дефицит изискват 
законодателят да не отстъпва от общия ред, 
избирайки изключението двете гласувания 
да се извършат в едно заседание. Поради 
скъсената законодателна процедура останаха 
неизяснени редица важни въпроси, като цени, 
гаранции, срокове за доставки, неустойки, 
обезщетения и други. Не е допустимо при ре­
шаването на такъв стратегически за България 
въпрос, като гарантиране на националната 
сигурност, да се използва процедурата „по из­
ключение“. На България е необходим самолет 
с многофункционални способности, което се 
постига не само с качествата му, а и с пълен 
пакет въоръжение, съпътстващо оборудване 
и обучение на личния състав. На общество­
то се дължи категоричен отговор дали това 
реално се постига със сключените договори. 
При обсъждането и гласуването в пленарната 
зала на Народното събрание бяха изказани 
възражения и предложения, които не можаха 
да бъдат развити и обсъдени поради прило­
жената съкратена законодателна процедура.
Уважаеми народни представители,
Предвид изложените мотиви упражнявам 
правото си по чл. 101, ал. 1 от Конституцията 
на Република България да върна за ново обсъж­
дане Закона за ратифициране на международен 
договор (LOA) BU-D-SAB „Самолети F-16 Block 
70 и свързана с тях поддръжка“ (F-16 Block 
70 aircraft and associated support), междунаро­
ден договор (LOA) BU-D-AAA „Боеприпаси 
в подкрепа на F-16“ (Munitions in support of 
the F-16), международен договор (LOA) BU-
P-AAD „Sidewinder AIM 9X Блок II ракети, 
свързани материали и услуги“ (Sidewinder 
AIM 9Х Block II Missiles, associated material 
and services) и международен договор (LOA) 
BU-P-LAR „Многофункционална система за 
разпределение на информация – Съвместна 
тактическа радиосистема (MIDS JTRS) (5) 
и свързана с нея поддръжка и оборудване“ 
(Multifunctional Information Distribution System 
Joint Tactical Radio System (MIDS JTRS) (5) and 
related support and equipment), приет от 44-то 
Народно събрание на 19 юли 2019 г.
Президент на Републиката: 
Румен Радев
5841